Diari Oficial de la Generalitat Valenciana


Sumari del DOGV 8653, del 09-10-2019 (2019/9622)

DECRET 226/2019, de 7 d'octubre, del Consell, de concessió de la Distinció de la Generalitat al Mèrit Científic a Aurelia Bustos Moreno.
----------------------------------------------------------------------------------------------------------------------------------------

### Dades del document

Número de DOGV
:   8653

Data del DOGV
:   09-10-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/9622


Data del document
:   07-10-2019

Organisme emissor
:   Presidència de la Generalitat

Tipus de document
:   Decret

Descriptors 

:   * distinció honorífica

DECRET 226/2019, de 7 d'octubre, del Consell, de concessió de la Distinció de la Generalitat al Mèrit Científic a Aurelia Bustos Moreno.  
 [2019/9622]  
 El Decret 152/2010, d'1 d'octubre, del Consell, va crear la Distinció de la Generalitat al Mèrit Científic, per a reconéixer la labor, conducta i trajectòria de totes aquelles persones i entitats compromeses amb la investigació i la ciència a la Comunitat Valenciana.  
Aurelia Bustos Moreno, nascuda a Alacant fa 45 anys, és una investigadora oncològica experta en l'aplicació dels mètodes de la intel·ligència artificial a la lluita contra el càncer.  
Llicenciada en Medicina per la Universitat Miguel Hernández d'Elx, Aurelia Bustos va realitzar el MIR en l'especialitat d'Oncologia. La seua experiència clínica i com a investigadora en assajos clínics sobre càncer la va portar a ampliar la seua àrea de coneixements a l'enginyeria informàtica, amb l'objectiu d'impulsar noves vies de desenvolupament de la investigació en aquest àmbit.  
Després d'obtindre el títol d'Enginyeria Informàtica amb el segon premi nacional al millor expedient acadèmic en aquesta especialitat, compaginant els estudis amb el seu treball com a metgessa, s'ha dedicat a diversos projectes en els quals combina la seua trajectòria professional com a metgessa amb la seua experiència en informàtica biomèdica. Entre ells, destaca la creació de Medbravo, una organització que desenvolupa la tecnologia i la infraestructura per a clíniques i pacients, centrada en l'aplicació dels mètodes d'intel·ligència artificial a la investigació en càncer.  
Medbravo va ser seleccionada entre més de 300 start-up europees en e-Health, i va quedar en 2016 entre les cinc primeres finalistes en el programa Future internet Challenge on e-Health (FICHE) promogut per la Comissió Europea.  
El mes de juny passat, Aurelia Bustos va rebre l'Ordre al Mèrit Civil, i recentment ha llegit la seua tesi doctoral en l'Institut Universitari d'Investigació Informàtica de la Universitat d'Alacant, sobre l'obtenció de coneixement mèdic, emprant tècniques d'intel·ligència artificial, a partir d'assajos clínics de càncer i informes d'exploracions amb raigs X.  
  
Per això, com a reconeixement de la seua important tasca en l'àmbit de la investigació mèdica i dels seus esforços per aplicar les tecnologies més avançades a la lluita contra el càncer, prèvia deliberació del Consell, en la reunió de 7 d'octubre de 2019,  
  
  
DECRETE  
  
Concedir la Distinció de la Generalitat al Mèrit Científic a Aurelia Bustos Moreno.  
  
València, 7 d'octubre de 2019  
  
El president de la Generalitat,  
XIMO PUIG I FERRER